  Анжелика Тихонова корреспондент 18-тӥ коньывуонэ Ижкарын Удмуртиысь дано крезьгурчилы Геннадий Корепанов-Камскийлы 90 ар тырмонлы сӥзем ужрадъёс ортчозы. Со сярысь элькунысьтымы печатья но калыке ивортодэт вӧлмытонъя агентстволэн пресс-службаез ивортэ. 13 часын Пушкинской урамысь 182 номеро юрт вылын крезьгурчилы буре ваён пул усьтозы. Со юртын Геннадий Корепанов-Камский 1991-тӥ арысен 2000-тӥ арозь улӥз. 15 часын Удмурт кун филармониын крезьгурчилэн творчествоезлы сӥзем научно-практической конференци ортчоз. 18 часын отын ик сӥё-дано ужрад кутскоз. Отчы Удмуртиысь кун симфонической оркестр, Анатолий Мамонтов нимо кырӟанъя но эктонъя «Италмас» ансамбль, Дэбес ёросысь творчествоя коллективъёс пыриськозы. Со ужрадын ик Удмуртиысь кивалтэтлэн Геннадий Корепанов-Камский нимо премиосыныз но «Наследники» премиосын пусъёзы. Пусъём, 4-тӥ коньывуонэ Крезьгуръя элькун колледж борды буре ваён пул шуккизы вал. 1970-1985 аръёсы крезьгурчи Ижкарысь крезьгуръя училищеын теорияя дисциплинаосты но вокалъя занятиосты нуиз, со сяна 1971-1976 аръёсы кивалтӥсь луыса тыршиз. Тодэ вайытом, гудырикошконэ Дэбес ёросын крезьгурчилы сӥзем «Певец земли удмуртской» элькун фестиваль ортчиз. Нош Ижкарын сое 6-тӥ куарусёнэ буре вайизы.  Тегъёс: Лулчеберет Ижкар Удмуртия крезьгурчиос лыдпусъёс ГеннадийКорепанов-Камский  